Klaus Kjær (DF), 2001-04-19:
Lovforslaget indeholder som nævnt flere gange to elementer, nemlig dels en implementering af Rådets direktiv om rammeaftale vedrørende deltidsarbejde, dels en ændring af funktionærloven og lov om værnepligt.
For så vidt angår den første del, er Dansk Folkeparti positiv, og lovforslaget tager alene sigte på at sikre rettigheder for de deltidsansatte lønmodtagere, der ikke er omfattet af nogen kollektiv overenskomst.
På det kommunale, amtskommunale og statslige område er der indgået overenskomster, ligesom der på størstedelen af det private arbejdsmarked også er indgået overenskomster om rammeaftalen. Rammeaftalen går ud på at skabe grundlag for at fjerne forskelsbehandling af deltidsansatte, forbedre kvaliteten af deltidsarbejde samt at lette udviklingen af deltidsarbejde på frivillig basis og bidrage til en fleksibel tilrettelæggelse af arbejdstiden på en måde, der tager hensyn til både arbejdsgivers og arbejdstagers behov.
Hovedessensen i rammeaftalen er, at en deltidsansat for så vidt angår ansættelsesvilkår, ikke må behandles på en mindre gunstig måde end en sammenlignelig fuldtidsansat, udelukkende fordi vedkommende arbejder på deltid.
Det er vi som sagt i Dansk Folkeparti helt enige i og også i, at det skal gennemføres på de få områder, der ikke er omfattet af en kollektiv overenskomst. Derimod er vi meget skeptiske med hensyn til de foreslåede ændringer i funktionærloven, hvorefter 15-timers-arbejdsgrænsen, som er kriteriet for at være omfattet af funktionærloven, nu foreslås nedsat til 8 timer. Forslaget er begrundet i, at 15-timers-grænsen ikke længere er tidssvarende, når henses til, at arbejdstiden i 1964, hvor 15-timers-reglen blev indført, var væsentlig højere, end den er i dag.
På det kommunale og amtskommunale område er der allerede gennemført en 10-timers-grænse, hvor ændringerne af funktionærloven ikke skønnes at have den store betydning for forslaget.
Derimod vil forslaget hovedsagelig ramme detailhandelsområdet, hvorefter f.eks. flaskedrengen, den studerende med et fritidsjob, lønmodtageren ved kassen i supermarkedet, som for at supplere familien indtægter måske kun har arbejde fredag eftermiddag og fredag aften eller måske lørdag formiddag, nu også kommer ind under funktionærlovens regler, som bl.a. medfører 2-måneders-opsigelsesvarsel allerede fra den første ansættelsesdag og udbetaling af løn under sygdom.
Forslaget skønnes at ville koste virksomhederne ca. 50 mio. kr., og det er navnlig de små virksomheder, som måske har behov for nogle ekstra timers hjælp om ugen, der bliver ramt.
Der er ikke nogen direkte sammenhæng mellem implementering af rammeaftalen om deltidsansatte og de foreslåede ændringer i funktionærloven.
Dansk Arbejdsgiverforeningen har anført, at dér, hvor timegrænsen i funktionærloven får betydning, er, hvor der er forholdsmæssigt lige mange mænd og kvinder, som berøres. Forslaget kan derfor ikke begrundes med EU-krav om ligebehandling af kønnene.
Den EU-dom, som arbejdsministeren henviser til fra 1988, fastslår blot, at timegrænser m.v. ikke må ramme et langt større antal kvinder end mænd, medmindre det kan godtgøres, at forskelsbehandlingen er begrundet i objektive faktorer, altså andre faktorer end køn.
Dansk Folkeparti kan som sagt gå ind for implementeringen af rammeaftalen, men vi kan ikke støtte nedsættelsen af funktionærlovens timegrænser, hvorfor vi i lighed med Venstre vil foreslå forslaget opdelt i to.